ສານໃນ ລີເບຍ ໄດ້ອອກຄຳຕັດສິນປະຫານຊີວິດ ໃນວັນອັງຄານວານນີ້ ຕໍ່ທ້າວ Seif al-Islam, ເຊິ່ງເປັນລູກຊາຍຂອງອະດີດຜູ້ນຳຜະເດັດການ Moammar Gadhafi, ໃນຖານພົວພັນ ກັບການປາບປາມຢ່າງ ຮ້າຍແຮງ ຕໍ່ການລຸກຮືຂຶ້ນຍຶດອຳນາດປີ 2011 ເຊິ່ງໄດ້ໂຄ່ນລົ້ມ ທ່ານ Gadhafi ອອກຈາກການກຳອຳນາດ.
ສານນະຄອນຫຼວງ Tripoli ຍັງໄດ້ຕັດສິນປະຫານຊີວິດອີກ 8 ຄົນ ເຊັ່ນກັນ, ເຊິ່ງລວມມີ ອະດີດຫົວໜ້າໜ່ວຍສືບລັບ Abdullah al-Senoussi ແລະ ອະດີດນາຍົກລັດຖະມົນຕີ Baghdadi al-Mahmoudi.
ທ້າວ Seif al-Islam ບໍ່ໄດ້ຢູ່ທີ່ສານ ເພື່ອຮັບຟັງການຕັດສິນໃນວັນອັງຄານວານນີ້. ຄຳພິພາກສາດັ່ງກ່າວໄດ້ມີຂຶ້ນລັບຫລັງ ເພາະວ່າ ລາວຍັງຖືກຄວບຄຸມໂດຍທະຫານບ້ານໃນເມືອງ Zintan ທີ່ສະໜັບສະໜູນລັດຖະບານຮັບຮູ້ໂດຍສາກົນ ໃນເມືອງ Tobruk ແລະ ບໍ່ແມ່ນລັດຖະບານຂູ່ແຂ່ງ ໜູນຫຼັງໂດຍກຸ່ມອິສລາມ ທີ່ປະຕິບັດການຢູ່ນະຄອນຫຼວງ Tripoli.
ອົງການສິ້ງຊອມສິດທິມະນຸດ Human Rights Watch ທີ່ມີຫ້ອງ ການຢູ່ສະຫະລັດ ໄດ້ກ່າວວ່າ ການພິຈາລະນາຄະດີ ແມ່ນ “ໄດ້ຮັບຄວາມເສຍຫາຍ ຍ້ອນມີການລະເມີດຂັ້ນຕອນທາງກົດໝາຍຢ່າງຮ້າຍແຮງ ແລະ ໄດ້ຮຽກຮ້ອງໃຫ້ມີການທົບທວນຢ່າງເປັນອິດສະຫຼະໂດຍສານສູງສຸດ.
ນອກນັ້ນ ສານອາຍາສາກົນ ຫຼື ICC ຍັງຕ້ອງການໂຕທ້າວ Seif al-Islam ໃນຄວາມຜິດ ສອງກະທົງ ກ່ຽວກັບກໍ່ອາຊະຍາກຳ ຕ້ານມະນຸດ ຊາດ. ICC ກ່າວວ່າ ລາວແມ່ນຜູ້ທີ່ມີ ອິດທິພົນທີ່ສຸດ ໃນລັດຖະບານ Gadhafi ທີ່ໄດ້ພະຍາຍາມທຸກຮູບແບບ, ລວມທັງການໃຊ້ ຄວາມຮຸນແຮງ ເພື່ອປາບປາມການລຸກຮືຂຶ້ນປະທ້ວງຂອງມະຫາຊົນ.